將去錢塘望烏峰有感
作者：沈遼
朝代：宋

paragraphs: 海燕謝故巢，明年復來棲。
遊人去故里，飄飄困東西。
三年豈云遠，往往遂乖睽。
猶如水中木，那得有定稽。
青山爲無聊，野水含悽悽。
人生百年樂，中復失故蹊。
悲歌夜半清，收涙不可啼。
深愧社中翁，生死守一谿。
無榮安得辱，萬事皆可齊。
吾性樂幽閑，未遂親鋤犁。
爲約平生遊，終不爲世迷。
箕潁有夙心，老將守田畦。